Ir-Regolament tal-Kunsill (KE) Nru 1101/98
tal-25 ta’ Mejju 1998
li jemenda r-Regolament (KEE) Nru 1906/90 dwar ċerti standards tal-marketing tal-laħam tat-tjur
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KEE) Nru 2777/75 tad-29 ta’ Ottubru 1975 dwar l-organizzazzjoni komuni tas-suq tal-laħam tat-tjur [1], u b’mod partikolari l-Artikolu 2(2) tiegħu,
Wara li kkunsidra l-proposta mill-Kummissjoni,
Billi r-Regolament (KEE) Nru 1906/90 [2] jistabbilixxi ċerti standards tal-marketing tal-laħam tat-tjur;
Billi l-laħam tat-tjur qiegħed jiġi maħruġ għall-bejgħ fis-suq dejjem iżjed fil-għamla ta’ qatgħat; billi l-kontroll għall-kontenut ta’ l-ilma għandu għalhekk jiġi estiż għal ċerti qatgħat tal-laħam tat-tjur,
ADOTTA DAN IR-REGOLAMENT:
L-Artikolu 1
L-Artikolu 7(1) tar-Regolament (KEE) Nru 1906/90 huwa hawnhekk mibdul b’dan li ġej:
"1. Il-perċentwali ta’ l-assorbiment ta’ l-ilma li ma jistgħux jiġu eliminati teknikament u li ma jistgħux jiġu esklużi waqt it-tħejjija tal-karkassi friski, iffriżati u ffriżati bil-ħeffa u tal-qatgħat minnhom kif ukoll il-metodi uniformi sabiex jivverifikaw il-konformità magħhom għandhom jiġu stabbiliti skond il-proċedura stabbilità fl-Artikolu 17 tar-Regolament (KEE) Nru 2777/75."
L-Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-25 ta’ Mejju 1998.